答僧訥
作者：賀鑄
朝代：宋

paragraphs: 唐代衣冠高四姓，天宗之亞滎陽鄭。
不墜家聲五百年，桂籍相望三葉慶。
上人猛謝區中緣，破冠投櫛還童顛。
寸灰已滅五經笥，來入辨才無礙禪。
我竊官糧衆人後，相逢宛是平生舊。
一聞南國白頭吟，萬媿西風碧雲陋。
老鶴終辭雞鶩羣，誰將斷綆絆浮雲。
它日傳衣度梅嶺，解留何語與將軍。